Langeland: Sigtelsen for forsøg på vold, som blev rejst mod Rasmus Paludan på Langelandsfestivalen i august 2019, er droppet.

Det fremgår af et brev sendt den 11. marts fra rigsadvokaten til Rasmus Paludan, som lederen af partiet Stram Kurs har sendt til avisen.

Vicestatsadvokat Eva Rønne skriver i brevet, at hun ikke forventer, at Rasmus Paludan kan kendes skyldig, og hun har derfor opgivet at rejse tiltale.

- Jeg forventer ikke, at du bliver kendt skyldig i forsøg på vold eller i ikke at have udvist tilstrækkelig agtpågivenhed, lyder begrundelsen i brevet.

Rasmus Paludan var sigtet for den 24. juli klokken 18.30 at have forsøgt at påkøre en vagt på Kragholmsvej ud for Langelandsfestivalen og i den forbindelse ikke at have udvist tiltrækkelig agtpågivenhed.

Paludan kaldte dengang sigtelsen for grundløs.

- Jeg har ikke forsøgt at påkøre nogen. Og der var i øvrigt heller ikke nogen, der blev påkørt, sagde han i en video på Youtube. /hetja